কেরালার বিরুদ্ধে আজ ইস্টবেঙ্গলের সুপার কাপ অভিযান

ওয়েব ডেস্ক: আজ রবিবার শুরু কলিঙ্গ সুপার কাপ (Kalinga Super Cup)। প্রথম ম্যাচে কেরালা ব্লাস্টার্সের (Kerala Blasters) মুখোমুখি ইস্টবেঙ্গল (East Bengal)। গত বছর এই ট্রফি জিতেছিল ইস্টবেঙ্গল, তখন কোচ ছিলেন কার্লেস কুয়াদ্রাত। এখন হটসিটে অস্কার ব্রুজোঁ (Oscar Bruzon)। আইএসএলে সুপার সিক্সে উঠতে না পারার হতাশা কাটাতে এই টুর্নামেন্টকে পাখির চোখ করতে পারে লাল-হলুদ শিবির। তাদের চির-প্রতিদ্বন্দ্বী মোহনবাগান (Mohun Bagan) আবার সুপার কাপকে তেমন গুরুত্ব দিচ্ছে না।

ইস্টবেঙ্গলের মতো কেরালাও আইএসএলের সুপার সিক্সে উঠতে পারেনি। তাই এই টুর্নামেন্টের প্রস্তুতির জন্য অনেকটা সময় পেয়েছে তারা। কেরালা আবার নতুন কোচ ডেভিড কাতালার সঙ্গে নতুন করে শুরু করছে। কাতালা জানালেন, ইস্টবেঙ্গলের বিরুদ্ধে তাদের কঠিন লড়াই হবে। “আমরা জানি যে ওরা (ইস্টবেঙ্গল) হয়তো একই পরিস্থিতিতে আছে, এবং হয়তো লিগে তাদের আরও ভালো প্রত্যাশা ছিল। এই মরসুমটা ভালোভাবে শেষ করতে তারা কলিঙ্গা সুপার কাপকে সুযোগ হিসেবে ব্যবহার করবে।”

আরও পড়ুন: ম্যান সিটির জয়, বিধ্বংসী অ্যাস্টন ভিলা

কেরালা কোচ আরও বলেন, “আমি জানি ওরা গতবারের চ্যাম্পিয়ন। দুই দলই জেতার জন্য ঝাঁপাবে, ম্যাচটা হাড্ডাহাড্ডি হবে।” অন্যদিকে লাল-হলুদ কোচ ব্রুজোঁ কোয়ার্টার ফাইনালে ওঠার ব্যাপারে আশাবাদী। এএফসি প্রতিযোগিতায় ভারতের প্রতিনিধিত্ব করতে এই সুপার কাপকেই পাখির চোখ করেছেন তিনি।

“এই টুর্নামেন্ট আমাদের এশিয়ায় খেলার এবং পরবর্তী মরসুমে ভারতের প্রতিনিধিত্ব করার সুযোগ করে দিচ্ছে। তাই, আমরা টুর্নামেন্টের গুরুত্ব সম্পর্কে ভালোভাবেই অবগত, বিশেষ করে যখন এই মরসুম আমাদের অবস্থা একটু নড়বড়ে ছিল, কারণ মরসুমের শুরুতে দলকে ঘিরে যে প্রত্যাশা তৈরি হয়েছিল সেই অনুযায়ী আমরা খেলতে পারিনি।”